Istoricii spun că denumirea este cel puțin neinspirată, dacă nu chiar scandaloasă, din cauza semnificației pe care o are pentru români prezența Armatei Roșii după 1944.  „Armata sovietică, pe care o reprezintă Tolbuhin, nu s-a limitat la eliberarea României de fascism, de sub influența nazistă, germană, ci s-a transformat în armată de ocupație, înlesnind, dacă nu chiar contribuind decisiv la instaurarea unui regim comunist, totalitar în România”, a declarat, pentru RL, Cristian Vasile, istoric și cercetător științific în cadrul Institutului de Istorie “Nicolae Iorga”.  RL a solicitat Primăriei Sectorului 2 un punct de vedere referitor la acest subiect încă din 13 iunie.